[További boltok és szolgáltatók nyithattak ki, szigorú előírások betartása mellett](http://samorin.sk/hu/tovabbi-boltok-es-szolgaltatok-nyithattak-ki-szigoru-eloirasok-betartasa-mellett/)

Az állam engedélyezte, hogy ma további boltok és szolgáltatók nyissanak ki. Ide tartoznak például az optikák, a műszaki ellenőrző állomások (STK és EK), kertészeti boltok és építőanyag-áruházak. Erről a központi válságstáb döntött, és szigorú higiéniai előírások betartását írta elő. Ezeket az eddig nyitva tartó üzletekben is be kell vezetni, például az élelmiszerboltokban és a gyógyszertárakban.  
Nyitva tartanak a posták, a bankok, a biztosítók és a lízingtársaságok, az internetes üzletek, (eshopok), működhetnek a házhoz szállító cégek, a tisztítók, az autószervizek, a gumiabroncs-javítók, a járművontatók, a számítógépes és telekommunikációs szolgáltatások, az árut szállító taxivállalatok. Kinyithatnak az ügyvédi, a közjegyzői, a végrehajtói, a csődbiztosi, a bírósági szakértői, a fordítói irodák.  
Újra kinyithattak a kulcsmásolók, a gyűjtőudvarok, a kerékpárboltok, kertészeti üzletek (2000 m2 eladófelületen alul), az építkezési anyagokat árusító boltok, (szintén 2000 m2 eladófelületen alul). Nyitva tartanak továbbá az élelmiszerboltok, a speciális élelmiszert árusító üzletek, a gyógyszertárak, az egészségügyi eszközöket árusító boltok, az optikák, a benzinkutak, az újságárusok, az állateledel-üzletek, az állatorvosi rendelők, a temetkezési vállalkozások.  
A távközlési szolgáltatók is működnek, továbbá az étkezdék és a gyorséttermek is, de a vásárlók nem mehetnek be, kikérhetik az ételt. Azok a boltok és szolgáltatók, amelyek nem kaptak kivételt, továbbra sem nyithatnak ki.  
Igor Matovič miniszterelnök szombaton kijelentette, hogy további szigorú egészségügyi intézkedéseket vezetnek be. A szájmaszk viselése kötelező. Hétfőtől minden boltnak és szolgáltatónak lehetővé kell tennie a kézfertőtlenítést vagy eldobható kesztyűt kell adnia, ideális esetben mindkettőt. A boltokban legalább két méter távolságra kell állniuk egymástól az embereknek. Az új szigorítás szerint korlátozni fogják a helyiségekbe belépők számát. 25 négyzetméterenként egy ember tartózkodhat a boltban.  
Az üzletek és a gyógyszertárak üzemeltetőinek lehetővé kell tenniük, hogy a 65 évesnél idősebb személyek a hét minden napján 9 és 12 óra között vásárolhassanak. Aki ezeket az intézkedéseket nem tartja be, 20 ezer euró pénzbüntetéssel sújtható.